Mette Reissmann (S), 2012-02-03:
Socialdemokraterne mener, at det danske samfund skal bekæmpe rockere og bander alt, hvad vi kan.
Ofte kan vi jo konstatere, at det er tæt forbundet med organiseret kriminalitet, og for alle os andre er deres krige om narkomarkeder helt uacceptable.
Det skaber utryghed, det skaber usikkerhed for den enkelte danske borger.
Derfor skal vi gøre alt, hvad vi kan, for at stoppe dem, og politiets optrappede indsats er derfor den rigtige vej til bekæmpelse af disse bander.
Flere er blevet bragt til dom.
Den kurs mener Socialdemokraterne skal fortsættes.
Vi har derfor også valgt at skrive ind i regeringsgrundlaget, at netop den organiserede kriminalitet er et stigende problem, som kræver et skærpet fokus.
Kriminaliteten domineres særlig af rockerrelaterede personer og kriminelle netværk fra indvandrermiljøet.
Vi har fokus på det.
En hård og konsekvent indsats er afgørende.
Ingen må gå rundt og tro, at det er smart eller omkostningsfrit at være med i en rockerklub eller en bande, der begår kriminalitet.
Det er også ved at gå op for flere og flere.
Det kan vi se ud fra de exitprogrammer, der er iværksat.
Alligevel skal vi ikke gøre os nogen illusioner.
Tilbagefaldet til kriminalitet er meget stort for nogle af dem, vi snakker om her.
Derfor står der jo også tilsvarende i regeringsgrundlaget, at vi også har øje for den kriminalitetspræventive indsats, fordi kriminalitet skal forebygges, og det skal den især i de udsatte familier, som har størst risiko for at falde ud i kriminalitet.
For regeringen er det jo vigtigt, at den tidlige målrettede indsats mod årsagerne til kriminalitet styrkes.
Det kræver nye rammer for et målrettet samarbejde mellem myndigheder og institutioner i lokalsamfundet og en effektiv prioritering af de samlede ressourcer, der anvendes til forebyggelse af kriminaliteten og dens årsager, så vi, som den tidligere ordfører var inde på, netop også kan få brudt fødekæden til banderne.
Så der er altså flere farver på paletten, som kan bringes i anvendelse her.
Nu skulle man umiddelbart tro, at forslaget fra Dansk Folkeparti så var en god idé.
Men når Rigspolitiet og Rigsadvokaten senest i 2010 har vurderet, at der ikke var grund til at opløse rockerbander og indvandrerbander, så mener vi i øvrigt, at den nuværende indsats er vejen frem.
Som vi er blevet oplyst om af ministeren i dag, slog den tidligere konservative justitsminister, hr. Lars Barfoed, på den samme baggrund fast, at en formel opløsning af bander og rockergrupper ikke var en farbar vej.
Jeg er enig med justitsministeren i, at et forbud ikke vil have den fornødne effekt.
De pågældende personer forsvinder jo ikke bare ved et forbud.
Vi skal gøre alt, hvad vi kan, men det skal gøres inden for lovens rammer.
Det er faktisk lige præcis det med at være inden for lovens rammer, der adskiller de kriminelle fra os, og vi vil ikke synke ned til deres niveau.
Det er anklagemyndighedens vurdering, og den holder vi os altså inden for.
Man kan så spørge, om vi er fuldstændig hjælpeløse.
I det politiforlig, der netop er indgået, i øvrigt i samarbejde med Dansk Folkeparti, har vi aftalt at etablere endnu en taskforce i Vestjylland og yderligere forstærke indsatsen over for netop den hårde, organiserede kriminalitet.
Endelig henviser Dansk Folkeparti i forslaget til grundloven og ønsket om en foreløbig opløsning af rocker- og indvandrerbander.
Det har justitsministeren allerede kommenteret.
Jeg må sige, at jeg tror, at Folketinget står sig bedst ved at læne sig op ad Justitsministeriets fortolkning af grundloven frem for Dansk Folkepartis fortolkning, og på den baggrund afviser Socialdemokraterne forslaget.